Balemlenteem (suterot)

Lenopa icde ayafa stuva remi toloya kunda

Balemlenteem tir francavaf berpot ke Yurani Andergan sanegayan bak 2010. To glupafa izvafa lenopa dilizesa remi mon toloya kunda tir, i tacukafa ayafa stuva edje va ugal katicfit, onkason va yon ambik kagluyan gan yon bulaf balemlent dem namiks xantaxanton veyziliyin is sagon deayan is grupes da sin tid xantaza ke izvaki ke tamava is lamese sanepe.

 Dre 
Berpot vas 36 luz ( yoltan gu sokta ) ruldar, lospan koe baroy tum, i va kota mukasa va solwifa neva ta dovafa piskura :
 1-eafa koyara : Lava is gael is uga is tey ( 12 sokta )  
 1-eafa sokta : Sabrina / 
 2-eafa sokta : Nicolas / 
 3-eafa sokta : Catzahuatl / 
 4-eafa sokta : Akakuhe / 
 5-eafa sokta : Kutavai / 
 6-eafa sokta : Tapahina / 
 7-eafa sokta : Raupaniu / 
 8-eafa sokta : Ratiavato / 
 9-eafa sokta : Hinatea / 
 10-eafa sokta : Akateani / 
 11-eafa sokta : Itxabay Anki / 
 12-eafa sokta : Xotxicatzal / 

 2-eafa koyara : Ilsetikera ik setikera is namira ( 13 sokta )  
 13-eafa sokta : Gonoa / 
 14-eafa sokta : Zankan / 
 15-eafa sokta : Akavai / 
 16-eafa sokta : Teavai / 
 17-eafa sokta : Koias Malateios / 
 18-eafa sokta : Koias Geios / 
 19-eafa sokta : Koias ta Mari / 
 20-eafa sokta : Koias Anaion / 
 21-eafa sokta : Itaka / 
 22-eafa sokta : Agwade Key / 
 23-eafa sokta : Agwade Geracha / 
 24-eafa sokta : Agwade Teyem / 
 25-eafa sokta : Agwade Tekur / 

 3-eafa koyara : Yona bula isu ambik ( 11 sokta )  
 26-eafa sokta : Hina Rumi / 
 27-eafa sokta : Inya / 
 28-eafa sokta : Nayan is Skayna / 
 29-eafa sokta : Omayra / 
 30-eafa sokta : Bat-cue / 
 31-eafa sokta : Verintuva / 
 32-eafa sokta : Tamaya / 
 33-eafa sokta : Tameik / 
 34-eafa sokta : Lorik
 35-eafa sokta : Teyas
 36-eafa sokta : Kudafay

 Sebuks 
To taneatomon vudimes is rwaltes berpot tir. Kota sokta kle tir tanoya rupa, i tanafa stuva batinde gobelina. Rustonaf is kireptaf martig laninde pulotaf nek fetintekiraf, is pwadesa ekamuca askisa va rundapa gu kodororara is pilkomara, is vetcoyerapa va tawavopafa is izvafa is avopafa is arayafa xuta is kasuca ke bifeem. Kota warzafa sokta tir kojoara, darkarusa is ugalarusa is tire kan betara va koredik. Bata 36 sokta tid teca 36 recela ke lana koafisa kelda.

Berpot va vergumvelt gu balemlent narar, i gu meroatalena is kotunafa « diolafa » akama deayanon dadina gan gradilik. Balemlent tid tan kerafem ke berpot voxen va sinafa ageltafa sugdala isu yordara oxam adre vangrupet. Deayan gan ayikya, va yona lekeaca lantode « grurazdad » voxe koe ayikyefa nuba anton tid lecafa xacka tugorayana ton gaderopafa ik alkafa favera. Ar kerafem gan tculkafa vundopa zo kotadler, i gan teca axofera dositayasa va koyara ke yone lamase sanepe, i va koyara tisa xutadetce ke stuva kali tenule vas ekwa.

Berpot en tir lipek dem ki va sint volkenon kseasi, kotraf gu sledaja milinde bal rawopafa joxara lana pakafa ik roklanafa remtrakura jontikviele rotid, neken belisik va gijarotifa sapuca avlakavlakon remwir. Suyafa watsa gepoytesa dum merotacagina ora tir tela ke dofi nami, i remzilis stravok is iltazukara is dantera is dimponara va ini, is nazbal ke zabdus vundap vey sane, i ke vund deayan gan ant ewuca. Isen kore sutesik va fiaera va alaake puvegur, pune va giltafa pulukafa vundopafa vuestera is seltay altogis va sutena remgrupera ik cugexuca cugeke brayton afanar. Batinde to entanuskaf berpot tir, kotraf gu tixolafa grupeluca luntafa gu « izviskafe » sane. Va polinesiaf totasik voxis abdikolombaf korackik ok lanisik ke afrikafa meila az abdiizvaf ambik drikon pilkomat.

Ton ara benelaca, berpot va ayikyaf sodjey dovoron ikatcur. Lolistaf koredik tid ayikya, dile folvafa nek kottode dadisa va lana elupkuca is deasa va meugalafa is dofa voda. Sutesik va savsaf ayikyarotif selt satcon fitcon konakilar. Tulon tana sokta tir lize va lan selt kosmat lize ayikya va nazbeuca gubirgad nume va lecafi rotipi dadid, i va roti levlyumani gan lan « gertik » djukuvanpilkas va bata grupera. Ison lojadion, ant abictanya va ambafa grupera jiligansason dadid, i va grupera dimzilina bal ejadesa fruga kan lana birgafa ava.

Edetire kota sokta me tid suteroton milvwafa numen konaka di conyutansad. Soe nekev 1200 bu me arga mei abrotcacarsa tid isen belca laumason lulanon zo belir darpeda belisik sonker da kene tec namifum tigir voxisen coba banvieli awisa ton tcastafa is meruptesa stuva va varafa tanuca soye razdar ise va wira va cugunaykaf savsaf vox vulkuyun nazbal levfenkur. Voxisen va cug yolt ke gradilik medjuposetiket kiren lo bat tid merotiyan neken sinafa videna ewava tir merofolinon cufa. Djasta ke sutesik tir guyundera kan veyordaf koredik. Batkane lo decemoy gradilik tere anton tid abica sokisafa ordaca, tufetinteasa va veyzilis stravok is doca remi oxileem.

Arti nega ba Neandertal ugal, pestalet da kenda va minaf rekeugal voxisu direkeugal vawalplekur. Balemlenteem tir jonkaf berpot dem tselka lize tacuke, ok diolafe geltre sedme torigira ke sutesik, va klabaf lum ke ageltuca gu ewafa prostewa icde remzilira va vund is lekeugal krister. To undera va ambafa rodapa is inafa gesiabliuca do tuwava tir.

 Savera va Kotava 
Koe berpot, Kotava tir ava co uyuna gan neandertalikeem is birgon veyziliyina pu xantoceem remi jontika oxila is kievotena gan konaka gradilikya ton yona abrotcifa dankamodovara ( chansonge ) iku riadu ( malkotavaks ton notraks ke berpot ). 

 Dere rupel 
 Yurani Andergan : Francavaf suterotik
 (fr) Internetxo ke suterotik
 (fr) Kobeliks va berpot dene Ideopedia.org internetxo

Balemlenteem
Balemlenteem
Balemlenteem
Balemlenteem